'Amanzi ashisayo anomthelela ekuweni kwenduku!' | News24
Durban - ‘Webhoko lwami lokuvika…ubhoko lwami lokuvika’…ngakhumbula ingoma esiyishaya kwelakithi uma sesithwele izihlangu zethu sithunga imihosha sigudla izinkalo siya emdlalweni silandela ukukhala kwecilongo.
Oh-hhe, ngoba asiyilutho ngaphandle kwenduku. Kuliqiniso elingephikiswe ukuthi indoda nendoda iyindoda ngenduku.
Bengihleli nengqwele endala, uKhwashube, odabuka emaMpondweni engidodisa ngezinto eziningi ezidunga isizwe ngale kwalabo-khari neziminciza esizidlayo.
Kubalulekile kakhulu ukuqaphela izinto eziwisa induku esinendlela yokuzigwema kungakafiki esigabeni sokusebenzisa izikhuthazi nezimbiza ngoba nazo azifani futhi zithakwa ngezindlela ezahlukene.
Uthi uKhwashube kubalulekile ukuthi uma uyibhungu ungagezi ngamanzi ashisayo. Uthi ukugeza ngamanzi ashisayo kwenza umzimba uxege ngoba uma uzwa ukufudumala uyaqaqeka ukhululeke.
Ngiqale ngazitshela ukuthi uyahhema uKhwashube ngase ngithi pheqe-pheqe emabhukwini nasemlandweni nje emhlabeni jikelele ngezimbangela zenduku esheshe ishalaze ube wena usafuna ukugiya uqephuze.
OLUNYE UDABA: INGOSI: Nasemkopitweni kunemithetho yakhona
Induku njengoba ingenathambo yakhiwe yimisipha nezicubu.
Ukuyijwayeza amanzi abandayo kwenza ikhuthale isikhathi eside ngoba igazi lisebenza ngokwemvelo ukuyifudumeza ebese iqina isikhathi eside. Kanti uma ukufudumala kuqhamuka ngaphandle kwenza ivilaphe ukuzisukumela ngokwayo ebese igcina isivuswa ngezikhuthazi.
Ulwazi engilutholayo lufakazelana noKhwashube kanye nezinto ezazenziwa yizinsizwa eziningi ngenkathi ngisakhula.
Kwakungeve kumnandi. Izinsizwa zazivuka ekuseni kusempondo zankomo ziyobophela mekulinywa kuyothi mezibuya inhlazane ebese zehla ziye emfuleni ziyogeza.
Nezintombi uqobo zazigeza emfuleni…hhayi indaba yenkomo efakwa amanzi ashisayo igcine isiwebezela nje…okwenduku-ke yihlazo!
Ake nihlukane namanzi ashisayo mabhungu nani zintombi.